Եսայի Յաղուբյան

Եսայի Յաղուբյան Սարգսի (), Մուսա լեռան ինքնապաշտպանական մարտերի ղեկավարներից։

Պայքարել է թուրքական կառավարության հայահալած գործողությունների դեմ և 1902 թվականին ստիպված հեռացել ԱՄՆ։ Երիտթուրքական հեղաշրջումից (1908) հետո վերադարձել է հայրենի գյուղ՝ Յողունօլուք (Մուսա լեռան շրջակայքում)։ Հերոսամարտի նախօրեին հայթայթել է զենք և զինամթերք։ Տեղահանության մասին թուրքական կառավարության հրահանգից հետո եղել է ինքնապաշտպանության գաղափարի պաշտպաններից և կազմակերպիչներից։ Հերոսամարտի ժամանակ գտնվել է առաջավոր գծում, ցուցաբերել մեծ արիություն։

Մուսալեռցիների տարհանման ժամանակ Ֆրանսիական ծովային հրամանատարությունը՝ որպես հարգանքի դրսևորում, Եսայի Յաղուբյանին թույլ է տվել իր մոտ պահել զենքը և առանձին խցիկ է տրամադրել մարտանավի մեջ։ 1919 թվականին Պորտ Սաիդից վերադարձել է Մուսալեռ, այնուհետո Լիբանան և 1947 թվականին ներգաղթել է Խորհրդային Հայաստան որտեղ աշխատել է որպես պահակ Երևանի դպրոցներից մեկում։
Մահացել է 1957 փվականին Երևանում։

Ծանոթագրություններ 

Հայոց ցեղասպանության ականատեսներ